Kommissionens beslutning

af 21. august 2001

om gennemførelsesbestemmelser til Rådets direktiv 89/106/EØF for så vidt angår klassificering af tages og tagdækningers udvendige brandmæssige egenskaber

(meddelt under nummer K(2001) 2474)

(EØS-relevant tekst)

(2001/671/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer(1), ændret ved direktiv 93/68/EØF(2), særlig artikel 20, stk. 2, litra a), og

ud fra følgende betragtninger.

(1) Ifølge artikel 3, stk. 2, i direktiv 89/106/EØF kan der for at tage hensyn til eventuelle forskelle med hensyn til beskyttelsesniveauer for bygværker på nationalt, regionalt eller lokalt plan, for hvert væsentligt kravs vedkommende i basisdokumenterne opstilles klasser for de krav, der skal opfyldes. Disse dokumenter er offentliggjort som "Meddelelse fra Kommissionen om basisdokumenterne til Rådets direktiv 89/106/EØF(3)".

(2) I afsnit 2.2 i basisdokument nr. 2 opregnes en række indbyrdes forbundne foranstaltninger, som tilsigter overholdelse af det væsentlige krav "brandsikring", og som tilsammen bidrager til at lægge en brandsikringsstrategi, der kan videreudvikles på forskellig vis i medlemsstaterne.

(3) Afsnit 4.2.1 i basisdokument nr. 2 giver grundlag for forskellige niveauer for det væsentlige krav afhængig af bygværkets type, anvendelse og beliggenhed, dets planudformning og muligheden for at benytte nødfaciliteter.

(4) I afsnit 4.3.1.2.2 i basisdokument nr. 2 fastlægges kravene til byggevarer til tage, som udsættes for brand udefra.

(5) Eventuelle forskelle i disse krav i medlemslandene kan udtrykkes i et klassificeringssystem, som ikke er omfattet af basisdokument nr. 2.

(6) Ifølge artikel 6, stk. 3, i direktiv 89/106/EØF kan medlemsstaterne kun fastsætte de ydeevneniveauer, som også skal overholdes på deres område, hvis disse krav ligger inden for fællesskabsklasserne, og kun under anvendelse af alle, nogle eller én klasse.

(7) Da der ikke eksisterer en enkelt, fuldt harmoniseret prøvningsmetode, bør klassificeringen i denne beslutning baseres på tre forskellige prøvningsmetoder, som tager højde for forskellige brandfarescenarier. Dette skal ses som en midlertidig løsning, indtil der kan opnås fuld harmonisering gennem udvikling af en fuldt harmoniseret prøvningsmetode. Når en sådan er opnået, kan denne beslutning ændres, så den tager højde for den nye prøvningsmetode og dertil knyttede klassifikationer.

(8) De i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

Der oprettes herved et EF-klassificeringssystem som omhandlet i direktiv 89/106/EØF for så vidt angår tages og tagdækningers udvendige brandmæssige egenskaber.

Dette klassificeringssystem beskrives i bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. august 2001.

På Kommissionens vegne

Erkki Liikanen

Medlem af Kommissionen

(1) EFT L 40 af 11.2.1989, s. 12.

(2) EFT L 220 af 30.8.1993, s. 1.

(3) EFT C 62 af 28.2.1994, s. 1.

BILAG

INDLEDNING

CEN-rapport CR 1187:2001 og efterfølgende reviderede udgaver heraf skal benyttes. Den opdaterede version skal bl.a. inkludere nye revisioner af CEN-rapporten. ENV- eller EN-versionen af denne standard med udgangspunkt i de på særmødet i CEN TC 127 den 16. maj 2001 opnåede resultater/aftaler.

Klassifikationerne i nedenstående tabel er baseret på standarden i CR 1187:2001. Denne standard omfatter tre forskellige prøvningsmetoder, som svarer til forskellige brandfarescenarier. Der er ingen direkte forbindelse mellem prøvningsmetoderne og derfor heller intet generelt gældende klassifikationshierarki mellem dem.

Når medlemsstaterne skal træffe bestemmelser om tagdækningers udvendige brandmæssige egenskaber, kan de vælge den (eller de) kombination(er) af prøvninger og klasser, som er hensigtsmæssig i forhold til den faktiske brandfare i deres område, og opstille et nationalt klassifikationshierarki mellem de forskellige prøvninger/klasser.

Kommissionens beslutning 2000/553/EF(1) indeholder en liste over de byggevarer (og/eller -materialer) til tagdækning, der kan anses for at opfylde alle kravene med hensyn til egenskaben "udvendige brandmæssige egenskaber", uden at der først skal finde en prøvning sted, forudsat at eventuelle nationale bestemmelser vedrørende konstruktion og udførelse af bygværker er opfyldt. Sådanne byggevarer/materialer hører under klasse BROOF i nedenstående tabel, hvortil der ikke kræves prøvning.

SYMBOLER

Klassifikationerne for de tre prøvningsmetoder er som følger:

- CR 1187:2001-test 1: XROOF (t1), hvor t1 = brand alene

- CR 1187:2001-test 2: XROOF (t2), hvor t2 = brand + vind

- CR 1187:2001-test 3: XROOF (t3), hvor t3 = brand + vind + stråling.

TE: kritisk udvendig brandspredningstid.

TP: kritisk brandgennemtrængningstid.

Tabel

KLASSIFIKATION AF TAGES OG TAGDÆKNINGERS UDVENDIGE BRANDMÆSSIGE EGENSKABER ((Antallet af klasser er stadig under overvejelse og vil blive ændret, så snart den nødvendige information foreligger.))

>TABELPOSITION>

(1) EFT L 235 af 19.9.2000, s. 19.